Diari Oficial de la Generalitat Valenciana


Sumari del DOGV 7705, del 26-01-2016 (2016/390)

ORDRE 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/01/20/1/dof/vci/html**

### Dades del document

Número de DOGV
:   7705

Data del DOGV
:   26-01-2016

Secció del DOGV
:   I. DISPOSICIONS GENERALS

Número del document
:   2016/390


Data del document
:   20-01-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda social
    * equipament social
    * integració dels discapacitats
    * mitjans per a discapacitats
    * ajuda als discapacitats
    * clàusula compromissòria
    * suport econòmic
    * legislació
    * discapacitat

ORDRE 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat. [2016/390]  
Índex  
Preàmbul  
Títol I. Disposicions generals  
Article 1. Objecte  
Article 2. Compatibilitat de les ajudes  
Article 3. Convocatòria i procediment de concessió  
Article 4. Clàusules socials  
Article 5. Obligacions dels beneficiaris  
Títol II. Bases generals  
Capítol I. Procediment  
Article 6. Sol·licituds  
Article 7. Esmena de sol·licituds  
Article 8. Ordenació i instrucció  
Article 9. Comissió d'avaluació  
Article 10. Resolució  
Article 11. Recursos  
Article 12. Supòsits i criteris de modificació de la resolució  
Capítol II. Subvenció per al manteniment de centres d'atenció social a les persones amb diversitat funcional  
Article 13. Sol·licitant i beneficiaris  
Article 14. Obligacions dels beneficiaris  
Article 15. Criteris objectius de l'atorgament de la subvenció  
Article 16. Despeses subvencionables  
Article 17. Pagament de la subvenció  
Capítol III. Subvenció per al desenvolupament de programes i serveis de promoció d'autonomia de persones amb diversitat funcional  
Article 18. Sol·licitant i beneficiaris  
Article 19. Obligacions dels beneficiaris  
Article 20. Criteris objectius de l'atorgament de la subvenció  
Article 21. Despeses subvencionables  
Article 22. Pagament de la subvenció  
Capítol IV. Ajudes personals per a la promoció de l'autonomia personal  
Article 23. Sol·licitant i beneficiaris  
Article 24. Obligacions dels beneficiaris  
Article 25. Criteris objectius de l'atorgament de la subvenció  
Article 26. Despeses subvencionables  
Article 27. Pagament de la subvenció  
Capítol V. Ajudes personals per a l'atenció especialitzada residencial de persones amb diversitat funcional  
Article 28. Sol·licitant i beneficiaris  
Article 29. Obligacions dels beneficiaris  
Article 30. Criteris objectius de l'atorgament de la subvenció i la seua ponderació  
Article 31. Despeses subvencionables  
Article 32. Causes de modificació de la resolució  
Article 33. Pagament de la subvenció  
Capítol VI. Subvencions per a la millora de les condicions d'accessibilitat al medi físic  
Article 34. Objecte, fins i modalitats  
Article 35. Sol·licitant i beneficiaris  
Article 36. Actuacions excloses  
Article 37. Obligacions dels beneficiaris  
Article 38. Criteris objectius de l'atorgament de la subvenció  
Article 39. Despeses subvencionables  
Article 40. Pagament de la subvenció  
Capítol VII. Subvencions per a projectes d'inversió en equipament i obres de centres d'atenció a persones amb diversitat funcional  
  
Article 41. Objecte, fins i modalitats  
Article 42. Sol·licitants i beneficiaris  
Article 43. Obligacions dels beneficiaris  
Article 44. Criteris de valoració de les sol·licituds per a adquisició d'equipaments i de vehicles de transport col·lectiu  
Article 45. Criteris de valoració de les sol·licituds per a realització d'obres d'adequació i reforma en centres  
Article 46. Despeses subvencionables  
Article 47. Pagament de la subvenció  
Títol III. Disposicions comunes de gestió econòmica i règim sancionador  
Article 48. Subcontractació de les activitats subvencionades  
Article 49. Pagament de la subvenció  
Article 50. Termini i forma de justificació de les ajudes  
Article 51. Pla de control  
Article 52. Tipus de control a efectuar en les ajudes i subvencions  
  
Article 53. Reintegrament i minoració de les ajudes  
Article 54. Règim sancionador  
Disposicions addicionals  
Primera. Requisits dels centres d'atenció a persones amb diversitat funcional  
Segona. Informació i publicitat de les subvencions concedides  
Disposicions finals  
Primera. Dret supletori  
Segona. Instruccions  
Tercera. Entrada en vigor  
  
  
PREÀMBUL  
  
La Llei 11/2003, de 10 d'abril, de la Generalitat, sobre l'Estatut de les Persones amb Discapacitat, estableix en l'article 5.e que correspon a la conselleria competent en matèria d'atenció a persones amb discapacitat donar suport tècnicament i econòmicament a les organitzacions i associacions públiques i privades, especialment les d'iniciativa social sense ànim de lucre, que es decidisquen a col·laborar en la creació, gestió, promoció i desenvolupament de plans i programes de promoció de les persones amb discapacitat; així com, en la creació i gestió dels centres i en la prestació dels serveis regulats per la dita llei.  
Aquesta necessitat està protegida pel que disposa el Text Refós de la Llei General de Drets de les Persones amb Discapacitat i de la seua Inclusió Social, aprovat per Reial Decret Legislatiu 1/2013, de 29 de novembre, per a garantir en tot moment la prevenció de les discapacitats i el respecte dels drets de les persones amb discapacitat a la igualtat, dignitat i promoció de la seua autonomia personal, prestant els suports necessaris per a facilitar, en la mesura que siga possible, la vida activa, autònoma i independent de les persones amb discapacitat o diversitat funcional.  
D'altra banda, l'article 36 de la dita Llei 11/2003, de 10 d'abril, de la Generalitat, assenyala que l'Administració de la Generalitat ha d'establir reglamentàriament les condicions i requisits de les ajudes de caràcter personal dirigides a atendre les finalitats següents:  
a) Ajudes per a la promoció de l'autonomia i el desenvolupament personal, que podran articular-se a través de distintes modalitats: ajudes tècniques, ajudes per a l'eliminació de barreres arquitectòniques i de la comunicació, ajudes per a facilitar el desplaçament de les persones amb mobilitat reduïda, i totes les que afavorisquen la seua inclusió social.  
b) Ajudes i prestacions econòmiques per a l'atenció especialitzada en residències, quan s'esgoten altres recursos i possibilitats alternatives d'atenció, així com altres ajudes que puguen establir-se en el futur per a la inclusió i el benestar social de les persones que requereixen atencions especials.  
Així mateix és necessari assentar les bases reguladores de les subvencions de foment i millora de l'accessibilitat al medi físic en edificacions i espais públics que no hagen incomplit la legislació vigent en el seu moment, i que dins de les seues competències corresponen a la Vicepresidència i Conselleria d'Igualtat i Polítiques Inclusives, d'acord amb el que disposen els articles 17, 19 i 21 de la Llei 1/1998, de 5 de maig, d'accessibilitat i supressió de barreres arquitectòniques, urbanístiques i de comunicació. Finalment, les bases reguladores arrepleguen les ajudes per a finançar projectes d'inversió en equipament i obres d'adequació i reforma en centres d'atenció a persones amb diversitat funcional, a fi de millorar i garantir les condicions en què són ateses les persones usuàries.  
L'article 10.2.b Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, estableix que correspon a la Direcció General Diversitat Funcional, entre les seues competències, fomentar la realització d'activitats, serveis i programes que tendisquen a millorar la qualitat de vida independent de les persones amb discapacitat o diversitat funcional.  
D'acord amb la dita disposició reglamentària, i als efectes del que disposa la present ordre, es considera persones amb diversitat funcional en l'àmbit de la Comunitat Valenciana les persones amb discapacitat que tenen reconegut un grau de discapacitat igual o superior al 33 %, així com els pensionistes de la Seguretat Social que tenen reconeguda una pensió d'incapacitat permanent en el grau de total, absoluta o gran invalidesa i els pensionistes de classes passives que tenen una pensió de jubilació o de retir per incapacitat permanent per al servei o inutilitat, segons estableix l'article 4 de la Llei General de Drets de les Persones amb Discapacitat i de la seua Inclusió Social, aprovada per Reial Decret Legislatiu 1/2013, de 29 de novembre.  
  
De conformitat amb el que disposa l'article 7.4 del Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes que es regulen en la present ordre no estan subjectes a la notificació prevista en l'article 108 del Tractat de Funcionament de la Unió Europea, perquè no reuneixen tots els requisits de l'article 107.1 del mateix tractat.  
Per tot això, en virtut de la competència atribuïda per l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en relació amb l'article 3 del Decret 7/2015, de 29 de juny, del President de la Generalitat, pel qual es determina les conselleries en què s'organitza l'Administració de la Generalitat, i l'article 1 del Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, conforme el Consell Jurídic Consultiu,  
  
  
ORDENE  
  
TÍTOL I  
Disposicions generals  
  
Article 1. Objecte  
1. La present ordre estableix les bases per a la concessió de les subvencions i ajudes per a l'atenció a persones amb diversitat funcional i per a la promoció de l'autonomia personal i de l'accessibilitat, per mitjà de les actuacions següents:  
a) Subvenció per al manteniment de centres d'atenció social a les persones amb diversitat funcional.  
b) Subvenció per al desenvolupament de programes i serveis de promoció d'autonomia personal de persones amb diversitat funcional.  
c) Ajudes personals per a la promoció de l'autonomia personal, que podran tindre diverses modalitats.  
d) Ajudes personals per a l'atenció especialitzada residencial de persones amb diversitat funcional.  
e) Subvencions per a la millora de les condicions d'accessibilitat al medi físic en l'àmbit de la competències assignades a la direcció general competent en matèria de diversitat funcional.  
f) Subvencions per a finançar projectes d'inversió en equipament i obres en centres d'atenció a persones amb diversitat funcional.  
  
2. Es consideren com a objecte d'ajudes personals per a facilitar l'autonomia personal les següents:  
a) Adquisició d'ajudes tècniques i productes de suport.  
b) Ajudes destinades a l'eliminació de barreres arquitectòniques en l'interior de l'habitatge i l'adaptació funcional de la llar.  
c) Ajuda per a l'adaptació de vehicles.  
d) Ajudes de transport per a l'assistència a tractaments i centres assistencials.  
3. Es considera com a persones amb diversitat funcional les persones amb discapacitat, que compleixen les condicions legals, que estableix l'article 4.2 de la Llei General de Drets de les Persones amb Discapacitat i de la seua Inclusió Social, aprovada per Reial Decret Legislatiu 1/2013, de 29 de novembre.  
  
Article 2. Compatibilitat de les ajudes  
1. Les subvencions per al manteniment de centres, desenvolupament de programes de promoció d'autonomia personal, per a la millora de les condicions d'accessibilitat i per a finançar projectes d'inversió són compatibles amb qualsevol altra que per a la mateixa finalitat siguen convocades per qualsevol administració o entitat pública i privada.  
2. Les ajudes personals per a la promoció de l'autonomia personal i per a l'atenció especialitzada residencial de persones amb diversitat funcional són incompatibles amb aquelles que per a la mateixa finalitat siguen concedides per qualsevol administració o entitat pública o privada, tenint un caràcter subsidiari si no poden percebre ajuda personal per altres organismes.  
  
Article 3. Convocatòria i procediment de concessió  
1. El procediment de concessió d'aquestes ajudes es tramitarà en règim de concurrència competitiva.  
2. El procediment s'iniciarà d'ofici per mitjà de la publicació de la corresponent convocatòria aprovada mitjançant una resolució de la titular de la conselleria competent en matèria de diversitat funcional.  
3. Les disposicions de la convocatòria detallaran almenys el contingut mínim previst en l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
4. Respecte de la convocatòria, els interessats podran interposar contra la convocatòria un recurs potestatiu de reposició en el termini d'un mes a comptar de l'endemà de ser publicada, d'acord amb la legislació de procediment administratiu comú, sense perjudici que puga interposar qualsevol altre recurs que consideren pertinent.  
  
Article 4. Clàusules socials  
1. En les subvencions a entitats s'estableix com a requisit previ, en cas d'entitats amb 50 o més treballadors, que aquestes hauran de complir i, si és el cas, acreditar l'obligació establida en la normativa sectorial d'aplicació relativa al nombre o percentatge de persones amb discapacitat que han de figurar en la plantilla de treballadors o, si és el cas, l'exempció de les dites obligacions, d'acord amb el que preveuen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat (DOGV 4907, 21.12.2004).  
2. Com a mesures d'actuació per a afavorir la igualtat d'oportunitats entre dones i hòmens i d'integració social i laboral de les persones amb discapacitat, les convocatòries de subvencions podran establir, d'acord amb les presents bases, com a criteris socials en la valoració de les sol·licituds:  
a) L'experiència de l'entitat i de l'equip humà en matèria específica d'igualtat de gènere de persones amb discapacitat i del seu personal, assenyalant actuacions i treballs realitzats en els tres últims anys, així com titulació, formació i experiència específica en matèria de gènere.  
  
b) La creació d'ocupació per a persones amb un grau de discapacitat igual o superior al 33 % a través de l'execució de les activitats objecte de subvenció.  
Per a la seua consideració, l'entitat haurà d'acreditar que, en el moment de la sol·licitud, ja té integrada en la plantilla persones amb discapacitat, o presentar una declaració responsable del compromís exprés de la seua incorporació a l'entitat sol·licitant, per a desenvolupar l'objectiu de la subvenció, o de la seua subcontractació per a la prestació de serveis, d'acord amb el procediment establit, dins de la mateixa finalitat.  
  
3. En cas d'empat de puntuació, tindran la preferència per a l'atorgament i ordre de prioritat, les sol·licituds d'aquella entitat i/o entitats que acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb discapacitat en relació amb les seues respectives plantilles, o bé es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció.  
  
La dita preferència s'aplicarà en els termes establits en l'article 6.1 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat. Així mateix, haurà de tindre's en compte el que estableix l'article 6.2 del mencionat Decret 279/2004, de 17 de desembre, del Consell, quant a la impossibilitat d'incorporació de treballadors discapacitats i l'acreditació per mitjà de mesures alternatives.  
  
4. Com a obligació específica, per a la realització de l'activitat subvencionada, s'incorporarà la perspectiva de gènere en totes les memòries justificatives d'actuacions i informe d'avaluació de resultats que han de presentar al final de l'exercici les entitats subvencionades per al manteniment de centres, desenvolupament de programes i serveis de promoció d'autonomia personal de persones amb diversitat funcional.  
  
  
Article 5. Obligacions dels beneficiaris  
1. Els beneficiaris de la subvenció tenen l'obligació general de realitzar l'activitat que fonamente la concessió de la subvenció en la forma, condicions i termini establits per a cada tipus d'ajuda, i a falta d'això, abans del 31 de desembre de l'any en què ha sigut concedida.  
2. A més de les obligacions que amb caràcter general s'estableixen en l'article 14 de la Llei 38/2003, de 23 de novembre, General de Subvencions, i aquelles obligacions que puga fixar o determinar-se en la convocatòria, s'estableixen en la corresponent secció les obligacions específiques dels beneficiaris per a cada tipus d'ajuda.  
3. L'incompliment del termini màxim de justificació de les subvencions podrà donar lloc al desistiment sense efectes o a la minoració de l'ajuda, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
4. Qualsevol ampliació de terminis, a sol·licitud dels interessats o d'ofici, requerirà el compliment de les condicions i circumstàncies previstes en la legislació de procediment administratiu comú.  
5. De conformitat amb el que preveu l'article 3.2 Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, si el beneficiari rep una ajuda per import superior a 10.000 euros haurà de donar l'adequada publicitat a aquesta, indicant com a entitat concedent la Generalitat, l'import rebut i el programa, activitat, inversió o actuació subvencionat.  
  
6. La difusió d'aquesta informació es realitzarà preferentment a través de les corresponents pàgines web, sense perjudici que s'haja de fer constar en escrits, anuncis, publicacions, rètols i qualsevol suport. En cas de no disposar de pàgina web on realitzar la dita publicitat, podran complir amb la dita obligació a través del portal que pose a la seua disposició la Generalitat.  
  
  
TÍTOL II  
Bases generals  
  
CAPÍTOL I  
Procediment  
  
Article 6. Sol·licituds  
1. Les sol·licituds es formularan en els models i terminis que es determinen en la corresponent convocatòria.  
2. Junt amb la documentació específica que determine la convocatòria, els sol·licitants hauran de presentar:  
a) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, General de Subvencions.  
b) Acreditació de trobar-se al corrent de les seues obligacions tributàries i davant de la Seguretat Social. Per a això, el sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen la dita autorització hauran d'aportar la documentació acreditativa que es troben al corrent de les esmentades obligacions.  
c) Així mateix, els sol·licitants podran autoritzar la consulta de les seues dades d'identitat i residència per mitjà del sistema de verificació i consulta de dades d'identitat i residència, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen la dita autorització hauran d'aportar còpia compulsada del seu DNI o targeta amb número d'identitat NIE, en cas de ser la persona estrangera, així com el certificat d'empadronament.  
3. La sol·licitud, junt amb la documentació requerida, es presentarà preferentment en el registre d'entrada de les direccions territorials competents en matèria de diversitat funcional corresponent al municipi on resideix el sol·licitant, sense perjuí de les formes previstes en la legislació de procediment administratiu comú.  
4. La convocatòria d'ajudes i subvencions podrà establir el procediment telemàtic per a la presentació i tramitació de les sol·licituds.  
  
  
Article 7. Esmena de sol·licituds  
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no complisca els requisits exigits o no s'hi adjunte la documentació que, d'acord amb aquesta ordre, siga exigible es notificarà a la persona sol·licitant la causa que impedeix la continuació del procediment, i se la requerirà perquè de conformitat amb la legislació de procediment administratiu comú, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, amb la resolució prèvia que haurà de ser dictada en els termes previstos legalment.  
  
Article 8. Ordenació i instrucció  
1. L'ordenació e instrucció del procediment de concessió correspondran a les direccions territorials de la Conselleria, que rebran les sol·licituds presentades i verificaran que aquestes reuneixen els requisits per a poder ser tramitades. S'exceptua la instrucció del procediment de concessió de subvencions per a la millora de les condicions d'accessibilitat, que correspondrà a la direcció general competent en matèria de diversitat funcional.  
2. L'òrgan competent per a la instrucció i resolució de l'expedient, a la vista de la documentació que es troba en poder d'aquest i de les obligacions que s'adquirisquen amb la concessió de l'ajuda, podrà demanar els informes dels organismes i entitats que crega oportú i efectuar les comprovacions necessàries sobre l'exactitud de tot això.  
  
Article 9. Comissions tècniques i comissió d'avaluació  
1. En cada direcció territorial de la Conselleria es constituirà una comissió tècnica instructora, que elaborarà una relació ordenada de sol·licitants amb la seua puntuació, d'acord amb els criteris i requeriments establits per a cada supòsit d'ajudes, que estarà integrada per almenys tres membres designats per la persona titular de la direcció territorial, exercirà la presidència la persona encarregada de la direcció de servei competent per raó de la matèria o persona que la substituïsca, com a vocal la persona titular de la direcció de secció i un/a tècnic/a d'aquesta, que actuarà com a secretari/ària.  
2. En la direcció general competent en matèria de diversitat funcional es constituirà una comissió d'avaluació que estarà integrada pels membres següents:  
- El/la subdirector/a general, que actuarà com a president/a de la comissió.  
- Les persones titulars de les direccions territorials o persona en qui deleguen.  
- Les persones titulars de les direccions del servei.  
- Dos caps de secció de la direcció general, un dels quals actuarà com a secretari/ària.  
L'esmentada comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es preveuen en la corresponent convocatòria i es regulen en la present ordre, amb el límit del crèdit existent. Així mateix elaborarà una relació ordenada de les sol·licituds que es propose desestimar per falta de crèdit.  
  
No obstant això, si es produeix un increment dels crèdits disponibles, la comissió d'avaluació proposarà i l'òrgan concedent acordarà, sense necessitat d'una nova convocatòria, la concessió de la subvenció a la primera sol·licitud no atesa per falta de crèdit i a les següents pel seu ordre de puntuació que reunisquen els requisits per a això, fins a esgotar el crèdit.  
3. En el cas d'ajudes personals, la comissió tècnica instructora a què fa referència l'apartat 1 tindrà caràcter de comissió d'avaluació, elaborarà la llista prioritzada d'expedients i seguint l'ordre de la seua puntuació, elevarà a l'òrgan competent per a la concessió d'ajudes, les propostes de concessió a favor del nombre de beneficiaris que permeten les disponibilitats de crèdit.  
En cas de produir-se un increment dels crèdits disponibles, es procedirà en els mateixos termes que s'estableixen en l'apartat anterior.  
  
4. Les comissions d'avaluació actuaran com a òrgan col·legiat de conformitat amb el que preveu la legislació de procediment administratiu comú, als efectes d'elevar a l'òrgan concedent la proposta de resolució de les ajudes.  
  
Article 10. Resolució  
1. Es delega en la persona titular de la direcció general competent en matèria de diversitat funcional la resolució de les sol·licituds de subvencions que s'estableixen en l'article 1, apartats a, b, e i f d'aquesta ordre, i que es presenten a l'empara de la convocatòria anual d'ajudes.  
  
Es delega en la persona titular de la direcció territorial de la conselleria competent en matèria de diversitat funcional, dins del seu àmbit territorial, la resolució de les sol·licituds d'ajudes previstes en l'article 1, apartats c i d d'aquesta ordre, i que es presenten a l'empara de la convocatòria anual d'ajudes.  
L'òrgan competent per a la resolució d'aquestes subvencions i ajudes serà així mateix competent per a dictar la resolució prevista en l'article 7.2 d'aquesta ordre.  
2. El termini màxim per a resoldre i notificar la resolució serà de quatre mesos a comptar de la publicació de la corresponent convocatòria en el Diari Oficial de la Comunitat Valenciana.  
3. Transcorregut el termini abans mencionat sense que s'haja notificat resolució expressa, les persones interessades podran considerar desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
4. La resolució del procediment es notificarà als interessats ajustant-se al que disposa la legislació de procediment administratiu comú. La pràctica de la dita notificació s'ajustarà a les disposicions contingudes en la llei.  
  
Article 11. Recursos  
La resolució de concessió esgota la via administrativa i contra aquesta es podrà interposar un recurs potestatiu de reposició en el termini d'un mes a comptar de l'endemà de ser notificada o bé directament recurs contenciós administratiu, en el termini de dos mesos a comptar de l'endemà de ser notificada, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 12. Supòsits i criteris de modificació de la resolució  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Si es produeix una variació de les condicions tingudes en compte per a la concessió de la subvenció, per aplicació de les causes de reintegrament que estableix l'article 37 de la Llei 38/2003, de 17 de novembre, General de Subvencions, serà procedent exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit; o, si és el cas, la seua revisió per aplicació de les causes de nul·litat o d'anul·labilitat previstes en l'article 36 de la dita Llei General de Subvencions.  
3. En els supòsits de subvencions concurrents, quan es tinga coneixement de la concessió d'una ajuda per un altre organisme o entitat amb el mateix objecte es dictarà, en tot cas, una resolució de la minoració de l'ajuda, tenint en compte la quantitat concedida per altres ens públics o privats.  
4. En els supòsits d'ajuda personal per a l'atenció especialitzada residencial a persones amb diversitat funcional, seran causa de modificació de la resolució i consegüent pèrdua de dret d'ajuda els previstos en l'article 32 del capítol corresponent a aquestes ajudes.  
  
  
CAPÍTOL II  
Subvenció per al manteniment de centres d'atenció social  
a les persones amb diversitat funcional  
  
Article 13. Sol·licitant i beneficiaris  
1. Podran sol·licitar les subvencions regulades en la present secció les entitats locals i entitats sense fi de lucre, que siguen titulars de centres d'atenció social a les persones amb diversitat funcional.  
2. Els beneficiaris hauran de complir els requisits següents:  
Els centres per als quals se sol·licite subvenció hauran de disposar d'autorització prèvia i/o acreditació de funcionament, així com estar inscrits en el Registre de centres d'atenció social de la Conselleria.  
En cas de trobar-se l'autorització del centre en fase de tramitació, hauran d'adequar-se als criteris establits en la normativa vigent i disposar d'autorització de funcionament, en tot cas, abans de la proposta de resolució de concessió de subvenció.  
3. Es podran establir convocatòries anuals diferenciades, subjectes a règim de concurrència competitiva, per a subvencionar els centres d'atenció corresponents a les entitats locals i les entitats sense fi de lucre.  
  
Article 14. Obligacions dels beneficiaris  
Els centres per als quals se sol·licite subvenció de manteniment hauran de realitzar les activitats, funcions i prestació de serveis als seus usuaris que estableix la normativa vigent d'acord amb la corresponent tipologia de centres i obligacions específiques que s'estableixen en l'annex I.  
  
Article 15. Criteris objectius de l'atorgament de la subvenció  
1. La valoració de les sol·licituds de subvenció per al manteniment de centres s'efectuarà atesos els criteris següents:  
a) Nivell de necessitat dels diferents tipus de places que ofereix el sol·licitant en funció del nivell de demanda d'aquests en l'àmbit geogràfic del centre: fins a un màxim de 50 punts.  
b) Qualitat de la prestació del servei: fins a un màxim de 20 punts. Es valorarà la justificació dels programes a desenvolupar, els objectius perseguits, metodologia, recursos materials i humans, temporalització i avaluació.  
c) Experiència acreditada de l'entitat titular del centre sol·licitant: fins a un màxim de 10 punts.  
d) Sistema d'organització: estructura de centres o serveis organitzats en xarxa, per a l'actuació en una zona delimitada: fins a un màxim de 10 punts.  
e) Altres criteris funcionals o d'interés social (clàusules socials): fins a un màxim de 10 punts.  
2. Les sol·licituds hauran d'obtindre una puntuació mínima de 60 punts, sobre la puntuació global màxima de 100 punts, per a la concessió de la subvenció.  
3. Quant a la determinació de la quantia de la subvenció, s'utilitzarà el criteri de valoració del cost plaça / dia d'acord amb els mòduls econòmics per tipologia de centres que s'establiran, per a cada convocatòria, per mitjà d'un informe motivat de la direcció general competent en matèria de diversitat funcional, basat en una anàlisi dels costos i del preu mitjà del sector en funció de l'esmentada tipologia.  
4. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Article 16. Despeses subvencionables  
1. Seran despeses subvencionables en les subvencions per a manteniment de centres les despeses de personal i despeses generals per al seu funcionament, realització i compliment dels seus objectius.  
2. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
3. Es consideren despeses generals:  
a) Les despeses corrents: considerades com a aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives.  
b) Les despeses de manteniment estrictament necessàries per a la consecució del fi i objecte de la subvenció: lloguer, llum, aigua, telèfon, neteja o anàlegs.  
c) Les despeses derivades del pagament d'assistència o serveis de professionals (despeses derivades del compliment de les obligacions legals de prevenció, protecció de dades, formació i vigilància de la salut, sistemes de qualitat, comptes anuals, auditories i gastos inherents a les activitats d'oci i temps lliure o anàlegs, en la mesura que tinguen relació directa amb l'atenció social que es fomenta).  
d) Les despeses de transport o altres despeses que es prevegen específicament en la convocatòria.  
  
Article 17. Pagament de la subvenció  
1. El pagament de la subvenció per al manteniment de centres es realitzarà d'acord amb el règim de lliurament especial de pagaments anticipats que per a determinades transferències corrents establisca la llei de pressupostos de la Generalitat en cada exercici, o, en absència d'aquest, basant-se en el règim general de pagaments anticipats previst en l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. En cas que es preveja la possibilitat de més d'un lliurament, i sempre que no s'establisca de manera imperativa un percentatge, podran dividir-se els lliuraments a fi d'assegurar una distribució del crèdit disponible conforme al ritme d'execució de les activitats subvencionades.  
  
  
  
CAPÍTOL III  
Subvenció per al desenvolupament de programes i serveis de promoció d'autonomia de persones amb diversitat funcional  
  
Article 18. Sol·licitant i beneficiaris  
1. Podran sol·licitar les subvencions regulades en la present secció les entitats locals i entitats sense fi de lucre, que desenvolupen programes i serveis propis en matèria de promoció de l'autonomia personal.  
  
2. Les entitats sense fi de lucre que promoguen el desenvolupament de programes i serveis hauran de disposar d'una seu central o delegació permanent a la Comunitat Valenciana, estar inscrits en el Registre d'Entitats Titulars d'Activitats d'Acció Social, en el sector corresponent a persones amb discapacitat o diversitat funcional, i comptar entre els seus fins socials, arreplegats expressament en els seus estatuts, la realització d'activitats a favor de les persones amb qualsevol tipus de diversitat funcional i/o la promoció dels drets de les persones amb discapacitat.  
3. Es podran establir convocatòries anuals diferenciades, subjectes a règim de concurrència competitiva, per a subvencionar els programes i serveis de les entitats locals i de les entitats sense fi de lucre.  
  
  
Article 19. Obligacions dels beneficiaris  
1. Les entitats que desenvolupen programes i serveis subvencionats hauran d'ajustar-se quant al seu contingut a alguna de les tipologies de programes i serveis de promoció de l'autonomia personal, que s'estableix i especifica en l'annex II,  
2. En tot cas, hauran de tindre subscrita una pòlissa d'assegurança d'accidents i malaltia i de responsabilitat civil a favor del personal que participa en els programes, que cobrisca, si és el cas, els sinistres del voluntariat i els que es produïsquen a tercers en l'exercici de les activitats encomanades, d'acord amb allò que exigeix l'article 6.2.c de la Llei 4/2001, de 19 de juny, de la Generalitat, del Voluntariat.  
  
Article 20. Criteris objectius de l'atorgament de la subvenció  
1. La valoració de les sol·licituds de subvenció per al desenvolupament de programes i serveis per a la promoció de l'autonomia de persones amb diversitat funcional s'efectuarà atesos els criteris següents:  
  
a) Interés i repercussió social del programa o servei d'acord amb les necessitats que cobreixen, nombre d'usuaris, sector social a què es dirigeixen i cobertura territorial) fins a un màxim de 50 punts.  
b) La qualitat del programa o servei a desenvolupar (adequació del projecte: objectius, coherència de mitjans i fins, caràcter innovador i metodologia): fins a un màxim de 20 punts.  
c) Experiència acreditada de l'entitat sol·licitant (disposar d'estructura tècnica adequada i del personal necessari amb experiència): fins a un màxim de 10 punts.  
d) Viabilitat econòmica (adequació del pressupost, recursos econòmics propis i aportació d'usuaris o altres entitats): fins a un màxim de 10 punts.  
e) Altres criteris funcionals o d'interés social (clàusules socials): fins a un màxim de 10 punts.  
2. Les sol·licituds hauran d'obtindre una puntuació mínima de 60 punts sobre la puntuació global màxima de 100 punts per a la concessió de la subvenció.  
3. La determinació de l'import de les subvencions es realitzarà en atenció a la puntuació obtinguda, l'import de les despeses objecte de subvenció i de les altres aportacions i ingressos previstos, si és el cas.  
  
Article 21. Despeses subvencionables  
1. Seran despeses subvencionables en les subvencions per a desenvolupament de programes i serveis per a la promoció de l'autonomia personal: les despeses de personal i despeses generals per al seu funcionament, realització i compliment dels seus objectius.  
2. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
3. Es consideren despeses generals:  
a) Les despeses corrents: considerades com a aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives.  
b) Les despeses de manteniment estrictament necessàries per a la consecució del fi i objecte de la subvenció: lloguer, llum, aigua, telèfon, neteja o anàlegs.  
c) Les despeses derivades del pagament d'assistència o serveis de professionals (despeses derivades del compliment de les obligacions legals de prevenció, protecció de dades, formació i vigilància de la salut, sistemes de qualitat, comptes anuals, auditories i despeses inherents a les activitats d'oci i temps lliure o anàlogues, en la mesura que tinguen relació directa amb l'atenció social que es fomenta).  
d) Les despeses de transport o altres despeses que es prevegen específicament en la convocatòria.  
4. En les subvencions a programes i serveis de promoció de l'autonomia personal, es tindran en compte com a despeses subvencionables aquelles que es consideren absolutament imprescindibles per al seu desenvolupament.  
Article 22. Pagament de la subvenció  
1. El pagament de la subvenció per al manteniment de centres es realitzarà d'acord amb el règim de lliurament especial de pagaments anticipats que per a determinades transferències corrents establisca la llei de pressupostos de la Generalitat en cada exercici, o, en absència d'aquest, basant-se en el règim general de pagaments anticipats previst en l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. En cas que es preveja la possibilitat de més d'un lliurament, i sempre que no s'establisca de forma imperativa un percentatge, podran dividir-se els lliuraments a fi d'assegurar una distribució del crèdit disponible conforme al ritme d'execució de les activitats subvencionades.  
  
  
  
CAPÍTOL IV  
Ajudes personals per a la promoció de l'autonomia personal  
  
Article 23. Sol·licitant i beneficiaris  
1. Podran sol·licitar les ajudes regulades en la present secció les persones físiques, que tinguen la condició legal de persona amb discapacitat o diversitat funcional residents a la Comunitat Valenciana.  
2. Els beneficiaris de les ajudes personals per a la promoció de l'autonomia personal hauran de reunir els requisits següents:  
a) Ser menor de 65 anys.  
b) Tindre una renda individual o per capita familiar inferior al triple de l'indicador públic de renda d'efectes múltiples (IPREM) per a l'exercici anterior al de la convocatòria.  
c) Que existisquen deficiències de caràcter motor o sensorial en el sol·licitant que suposen una pèrdua d'autonomia, li impedisquen o dificulten la seua mobilitat o comunicació a través de mitjans normals. En la convocatòria, es podrà establir per a determinats tipus d'ajudes acreditar la condició de persona amb mobilitat reduïda o altres.  
  
Article 24. Obligacions dels beneficiaris  
Els beneficiaris de l'ajuda tenen l'obligació general de realitzar l'activitat que fonamente la concessió de la subvenció i presentar la justificació de la despesa en la forma, condicions i termini establits en les presents bases reguladores, així com en la corresponent convocatòria d'ajudes.  
  
Article 25. Criteris objectius de l'atorgament de la subvenció  
1. L'import de l'ajuda personal es determinarà seguint els criteris de valoració específics, d'acord amb les presents bases.  
2. La prioritat per a la concessió de les ajudes personals de promoció de l'autonomia personal es determinarà d'acord amb la puntuació obtinguda per les sol·licituds per a cada tipus d'acció, ponderant els criteris següents:  
a) Situació econòmica personal (acreditada a través de la renda i ingressos que tinga en l'últim exercici). Es valorarà la renda personal del sol·licitant, de manera que corresponga la major puntuació a les rendes menors, amb un màxim de 50 punts.  
b) Situació funcional (tenint en compte com a elements: grau de discapacitat, situació i grau de dependència i acreditació d'altres característiques o situacions especials), amb un màxim de 30 punts.  
  
c) Situació social en relació amb l'entorn familiar i social (situació familiar, càrregues familiars, necessitat de suports i altres circumstàncies, com ara situació de desocupació o falta d'ocupació adequada, risc d'exclusió, vulnerabilitat social o altres que puguen ser objecte de valoració), amb un màxim de 20 punts.  
3. La quantia de la subvenció es determinarà en funció de la puntuació obtinguda per les sol·licituds i d'acord amb els percentatges màxims que a continuació s'assenyalen. No es podrà concedir subvenció a les sol·licituds que no obtinguen la puntuació mínima de 60 punts,  
  
  
90 o més punts 90 %  
85 a 89 punts 85 %  
80 a 84 punts 80 %  
75 a 79 punts 75 %  
70 a 74 punts 70 %  
65 a 69 punts 65 %  
60 a 64 punts 60 %  
  
  
  
Article 26. Despeses subvencionables  
En les ajudes personals de promoció de l'autonomia personal es consideren com a despesa subvencionable:  
a) En el cas d'ajudes tècniques i productes de suport, aquells objectes i elements homologats, que poden ser objecte d'adquisició, la funció dels quals siga la de permetre o facilitar la realització de determinades accions a les persones amb diversitat funcional, enquadrables en el catàleg establit per a aquest tipus d'ajudes en l'annex III.  
b) En el cas d'ajudes destinades a l'eliminació de barreres arquitectòniques en l'interior de l'habitatge i l'adaptació funcional de la llar: les unitats d'obra i instal·lacions necessàries per a eliminar les barreres arquitectòniques, excloent-ne qualsevol altra unitat d'obra o instal·lació que no tinga relació amb la millora de l'accessibilitat.  
  
c) En el cas d'ajudes per a l'adaptació de vehicles, constitueix despesa subvencionable únicament i exclusivament els elements que tinguen la condició d'adaptats en vehicles de tracció mecànica.  
d) En el cas d'ajudes de transport, es considera despesa subvencionable les despeses de transport necessàries que les persones amb mobilitat reduïda tinguen amb aquest fi, per a poder desenvolupar una vida activa, assistència a tractaments i centres assistencials.  
  
Article 27. Pagament de la subvenció  
El pagament de les ajudes personals per a la promoció de l'autonomia personal es realitzarà en un pagament únic, després de la justificació de la despesa realitzada.  
  
  
CAPÍTOL V  
Ajudes personals per a l'atenció especialitzada residencial de persones amb diversitat funcional  
  
Article 28. Sol·licitant i beneficiaris  
1. Les ajudes personals per a l'atenció especialitzada residencial a persones amb diversitat funcional es concedeixen amb caràcter de subvenció personal i finalista, per a atendre les necessitats d'atenció residencial i integral de les persones amb discapacitat o amb malaltia mental crònica que requereixen atenció assistencial i cures especials, que no es poden prestar en el medi familiar. L'atenció residencial podrà realitzar-se en residències i habitatges tutelats.  
2. Podran sol·licitar les ajudes regulades en la present secció les persones físiques que tinguen la condició legal de persona amb discapacitat residents a la Comunitat Valenciana i reunisquen els requisits següents:  
  
a) Ser menor de 65 anys i major de 16 anys d'edat.  
b) Tindre acreditada la necessitat de cures especials, per estar afectat per una discapacitat que dificulte la seua inclusió social, no tindre domicili o tindre una situació familiar greu que impedisca l'atenció de l'individu que, per les seues característiques personals, no puga desenrotllar-se en el medi familiar.  
c) No tindre recursos econòmics individuals i familiars suficients, que li impedisca fer front al preu d'un servei d'atenció residencial especialitzada.  
  
Article 29. Obligacions dels beneficiaris  
Els beneficiaris de l'ajuda tenen l'obligació general de presentar la justificació de la despesa que fonamente la concessió de la subvenció en la forma, condicions i termini establits en les presents bases reguladores, així com en la corresponent convocatòria d'ajudes.  
  
Article 30. Criteris objectius de l'atorgament de la subvenció i la seua ponderació  
1. L'import de l'ajuda personal es determinarà seguint els criteris de valoració específics, d'acord amb les presents bases.  
2. La valoració de les sol·licituds d'ajudes personals per a l'atenció especialitzada residencial de persones amb diversitat funcional es realitzarà d'acord amb un barem específic que contemple:  
a) Situació personal, familiar i social. Fins a un màxim de 50 punts.  
  
Es valoraran les condicions carencials de la persona i el seu entorn familiar (absència de membres responsables de la unitat familiar, causes que dificulten o impedisquen l'atenció en aquest àmbit, carència d'allotjament, i aquelles altres que permeten valorar objectivament les condicions de l'entorn familiar), així com els factors socials i d'esgotament d'altres recursos públics alternatius.  
Es valorarà la temporalitat de les estades, en especial en el cas de persones ingressades en centres específics de malalts mentals, així com l'existència d'un pla de reintegració familiar per vacacions, eixides o estades de caps de setmana.  
En el cas de persones amb discapacitat o trastorn mental greu que hagen percebut prestació econòmica individualitzada en l'exercici anterior i es troben ja ingressades a data 31 de desembre, podran aconseguir la puntuació màxima assenyalada en aquest apartat d'acord amb el barem de l'ordre d'ajudes, sempre que acrediten la necessitat de continuïtat d'atenció especialitzada i estiga pendent o en tramitació d'aprovació el programa individual d'atenció.  
b) Situació econòmica. Fins a un màxim de 50 punts.  
Es valorarà la renda personal del sol·licitant, tenint en compte la renda per capita individual anual o renda per capita familiar anual (resultant de dividir els recursos econòmics de la unitat familiar de què forme part pel nombre dels seus membres), corresponent la major puntuació a les rendes menors.  
3. Es podrà procedir a la renovació anual de l'ajuda o el termini temporal inicialment establit mitjançant un sistema simplificat de documentació que acredite la necessitat de continuïtat de serveis. En tot cas, les sol·licituds de renovació seran sotmeses al mateix règim de concurrència competitiva de sol·licituds i baremació quant a la situació econòmica, i podran mantindre o obtindre la puntuació màxima en el barem de situació personal, familiar i social, conforme s'assenyala en l'apartat 2, sempre que s'haja iniciat i es trobe en tramitació el reconeixement de persona en situació de dependència i/o la resolució del programa individualitzat d'atenció (PIA), a falta d'assignació del servei o prestació econòmica.  
4. S'estableix, amb caràcter general, un cost de referència de 1.200,00 - mensuals com a quantia màxima d'aquestes ajudes personals d'atenció complementària, import que podrà variar en funció de les disponibilitats pressupostàries anuals per a atendre aquest tipus d'ajudes.  
  
5. El percentatge de l'ajuda a concedir sobre la quantia màxima es determinarà d'acord amb la puntuació obtinguda i d'acord amb els percentatges màxims que a continuació s'assenyalen. No es podran concedir subvencions a les sol·licituds que no obtinguen la puntuació mínima de 60 punts, sense perjuí del dret subjectiu de les persones en situació de dependència d'accedir al catàleg i les prestacions del dit sistema i de les incompatibles establides en aquest, quan complisca els requisits i grau adequat per a l'efectivitat del dret a les prestacions de dependència.  
  
  
95 a 100 punts 100 %  
90 a 94 punts 80 %  
85 a 89 punts 75 %  
80 a 84 punts 70 %  
75 a 79 punts 65 %  
70 a 74 punts 60 %  
65 a 69 punts 55 %  
60 a 64 punts 50 %  
  
  
6. Per raons d'interés social, humanitari o d'urgència social, en atenció a les circumstàncies concurrents, els òrgans competents per a resoldre ajudes personals podran excepcionar, amb un informe previ tècnic motivat, els requisits, mòduls econòmics o quanties de les ajudes establides en aquestes bases o en la corresponent convocatòria, sempre que existisca crèdit pressupostari adequat i suficient.  
  
Article 31. Despeses subvencionables  
En les ajudes personals per a l'atenció especialitzada residencial de persones amb diversitat funcional es considera com a despesa subvencionable la despesa corresponent d'estada, d'acord amb el cost de la plaça en centre d'atenció residencial, que garantisca una atenció integral de les seues necessitats.  
  
Article 32. Causes de modificació de la resolució  
1. En els supòsits d'ajuda personal per a l'atenció especialitzada residencial a persones amb diversitat funcional, seran causa de modificació de la resolució i consegüent pèrdua de dret d'ajuda:  
a) La concessió al beneficiari d'una plaça en un centre residencial públic o concertat.  
b) La concessió d'una prestació pública vinculada a l'adquisició del servei d'atenció residencial  
c) L'opció per un altre tipus de prestació econòmica per a cures en l'entorn familiar.  
2. L'ajuda personal es deixarà sense efecte, en aquests casos, mitjançant una resolució de l'òrgan competent per a la concessió, per desaparició del fet que va donar lloc a la seua concessió. El la resolució es fixarà la causa i la data de finalització de l'ajuda.  
  
Article 33. Pagament de la subvenció  
El pagament de les ajudes personals per a l'atenció especialitzada residencial de persones amb diversitat funcional haurà de dur-se a terme, després de la presentació de la justificació de la despesa realitzada mensualment, mitjançant la corresponent factura.  
  
  
CAPÍTOL VI  
Subvencions per a la millora de les condicions d'accessibilitat al medi físic  
  
Article 34. Objecte, fins i modalitats  
1. L'objecte d'aquestes subvencions és el foment i millora de les condicions d'accessibilitat al medi físic, a través de l'eliminació de barreres arquitectòniques i de la comunicació en espais públics i edificis de pública concurrència, a fi de garantir l'accessibilitat universal.  
  
2. Les actuacions que podran ser objecte de subvenció es desenvoluparan en els àmbits següents:  
a) Supressió de barreres arquitectòniques en edificis de pública concurrència, de titularitat pública, pertanyents a les entitats locals, no exclosos expressament de l'àmbit de la convocatòria.  
b) Supressió de barreres arquitectòniques en edificis de pública concurrència, de titularitat privada, pertanyents o amb dret d'ús a favor de les entitats sense ànim de lucre destinats a l'acció social de les persones amb diversitat funcional.  
c) Promoció de l'accessibilitat de la comunicació, establint mecanismes i alternatives tècniques que facen accessibles els sistemes de comunicació i senyalització en els àmbits anteriors.  
d) Eliminació de barreres en espais públics i elements d'ús públic: adaptació de platges urbanes en platges accessibles, parcs i jardins, i aquells altres que determine la convocatòria o pla de millora de l'accessibilitat.  
  
Article 35. Sol·licitant i beneficiaris  
Podran sol·licitar les subvencions regulades en la present secció les entitats locals i entitats sense fi de lucre que siguen titulars d'espais públics i/o edificis de pública concurrència.  
  
Article 36. Actuacions excloses  
1. Queden expressament excloses d'aquestes bases les inversions destinades a la supressió de barreres arquitectòniques i en la comunicació en els àmbits següents:  
a) Edificis i espais de titularitat pública dependents de les administracions central i autonòmica.  
b) Edificis corresponents a centres i serveis d'acció social, siga quina siga la seua titularitat, que podran acollir-se a les bases i convocatòries específiques per a equipament i obres de reforma.  
c) Centres d'atenció sanitària.  
d) Centres escolars en què s'impartisca ensenyança reglada.  
e) Actuacions de caràcter integral i en vies públiques, que són competència de les entitats locals, a excepció de les d'eliminació de barreres en espais públics i elements d'ús públic que puguen acollir-se a la convocatòria.  
f) Les parts d'edificis de les entitats locals destinats a l'ús administratiu.  
g) Actuacions realitzades amb anterioritat a l'exercici corresponent a la convocatòria.  
h) Actuacions que per la seua naturalesa puguen ser objecte d'atenció per altres organismes públics.  
2. Igualment, podran ser objecte de denegació, per considerar-se actuacions no justificades, les actuacions següents:  
a) Actuacions en espais públics i edificis de pública concurrència creats, reformats o existents amb menys de 10 anys d'antiguitat, que han de trobar-se adaptats d'acord amb la normativa vigent.  
  
b) Projectes parcials de reforma que no garantisquen l'accessibilitat a tot l'edifici, inclús en les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat.  
c) Les adaptacions en jardins o elements públics que no garantisquen una continuïtat en la prestació de servei o que l'adequació projectada no siga la més convenient.  
  
Article 37. Obligacions dels beneficiaris  
Les entitats que perceben subvenció per a la millora de les condicions d'accessibilitat hauran de mantindre l'adaptació realitzada i/o l'equipament adquirit en adequades condicions de conservació per un període mínim de deu anys.  
  
Article 38. Criteris objectius de l'atorgament de la subvenció  
1. La valoració de les sol·licituds de subvenció per a actuacions en barreres arquitectòniques, de comunicació, i en espais públics i elements d'ús públic s'efectuarà atesos els criteris següents:  
  
a) Interés i repercussió social del projecte d'inversió d'acord amb les necessitats, la incidència social i la cobertura territorial: fins a un màxim de 50 punts.  
b) Cofinançament del sol·licitant en relació amb el cost total de l'equipament, obra o actuació: fins a un màxim de 20 punts.  
c) Projectes globals o integrals que suposen una millora d'accessibilitat universal en un edifici o espai públic: fins a un màxim de 20 punts.  
  
d) Altres criteris funcionals o d'interés social (clàusules socials): fins a un màxim de 10 punts.  
2. L'ordre de prelació per a la concessió de subvencions es determinarà en funció de la puntuació obtinguda per les sol·licituds. No es podrà concedir subvenció a les sol·licituds que no obtinguen la puntuació mínima de 40 punts. La quantia de la subvenció en cap cas podrà superar el 50 % de la quantia del projecte per al qual se sol·licita la subvenció.  
  
Article 39. Despeses subvencionables  
Es consideren despeses subvencionable les subvencions per a la millora de les condicions d'accessibilitat al medi físic aquelles despeses necessàries en elements d'obra i/o adquisició d'equipaments per a garantir l'accessibilitat universal, d'acord amb el tipus d'acció.  
  
  
Article 40. Pagament de la subvenció  
1. Els pagaments de les subvencions per a la millora de les condicions d'accessibilitat al medi s'efectuaran, en cas d'adquisició d'equipaments, contra la presentació de factures expedides en forma legal.  
2. En cas que l'actuació comporte la realització d'obres, els pagaments s'efectuaran, sempre, contra certificació d'obra expedida per un tècnic competent d'acord amb les condicions de finançament establides i de conformitat amb el projecte presentat i la seua corresponent factura.  
  
  
  
CAPÍTOL VII  
Subvencions per a projectes d'inversió en equipament i obres en centres d'atenció a persones amb diversitat funcional  
  
Article 41. Objecte, fins i modalitats  
L'objecte d'aquestes subvencions és l'equipament i obres en centres d'atenció a persones amb diversitat funcional en l'àmbit de la Comunitat Valenciana, a fi de finançar projectes d'inversió en les següents línies d'actuació:  
a) Adquisició d'equipament.  
b) Adquisició de vehicles de transport col·lectiu adaptats.  
c) Realització d'obres d'adequació i reforma.  
  
Article 42. Sol·licitants i beneficiaris  
Podran sol·licitar les subvencions regulades en la present secció les entitats locals i entitats sense fi de lucre que siguen titulars de centres d'atenció a persones amb discapacitats.  
  
Article 43. Obligacions dels beneficiaris  
1. Constitueixen obligacions dels beneficiaris, sense perjuí d'aquelles obligacions generals en matèria de subvenció, en el cas de concessió de subvenció per a adquisició d'equipament o adquisició de vehicle, que el centre no varie la seua destinació en un període mínim de 10 anys des de la resolució de concessió.  
2. En el cas d'obres d'adequació i reforma, s'estableix com a obligació que el centre no varie la seua destinació en un període mínim de 15 anys des de la resolució de concessió.  
3. L'incompliment d'aquestes obligacions serà causa de reintegrament de la subvenció, sense perjuí de l'obertura del corresponent procediment sancionador.  
  
Article 44. Criteris de valoració de les sol·licituds per a adquisició d'equipaments i de vehicles de transport col·lectiu  
1. La valoració de les sol·licituds per a la concessió de subvencions per a adquisició d'equipaments i de vehicles de transport col·lectiu s'efectuarà d'acord amb els criteris següents:  
a) En cas d'equipament o vehicle en centres la finalització del qual es preveja durant l'any per al qual s'estableix la convocatòria i aquells que requerisquen d'aquests per a la seua obertura: fins a un màxim de 50 punts.  
b) En cas de centres en funcionament, equipaments o vehicles que estiguen destinats:  
b.1. Per a la seua adaptació al compliment de la normativa vigent: fins a un màxim de 50 punts.  
b.2. Per a millorar la seua funcionalitat que supose una millora en les prestacions i atenció als usuaris: fins a un màxim de 30 punts.  
b.3. Per a reposar equipament o vehicles de serveis generals del centre: fins a un màxim de 20 punts.  
c) Aportació de l'entitat per al finançament del projecte d'inversió: fins a un màxim de 20 punts.  
d) Interés social: major repercussió i impacte directe (pel tipus de centre, nombre de beneficiaris, adequació i necessitat de l'equip, urgència o estat de necessitat): fins a un màxim de 20 punts.  
e) Altres criteris funcionals o clàusules socials: fins a un màxim de 10 punts.  
2. L'ordre de prelació per a la concessió de subvencions es determinarà en funció de la puntuació obtinguda per les sol·licituds. No es podrà concedir subvenció a les sol·licituds que no obtinguen la puntuació mínima de 40 punts. La quantia de la subvenció no podrà superar en cap cas el 80 % de la quantia del projecte per al qual se sol·licita la subvenció.  
  
Article 45. Criteris de valoració de les sol·licituds per a realització d'obres d'adequació i reforma en centres  
1. La valoració de les sol·licituds per a la concessió de subvencions per a realització d'obres d'adequació i reforma en centres s'efectuarà d'acord amb els criteris següents:  
a) En cas de projectes d'obres d'ampliació de centres que tinguen capítols constructius pendents per a la seua creació o autorització o l'ampliació dels quals estiga justificada per a incrementar el nombre de places i la capacitat del centre per la demanda social existent: fins a un màxim de 50 punts.  
b) En cas de centres en funcionament, projectes d'obres que estiguen destinats:  
b.1. A la seua adaptació al compliment de la normativa vigent en matèria d'accessibilitat: fins a un màxim de 50 punts.  
b.2. A millorar les condicions d'habitabilitat i la seua adaptació al compliment de la normativa vigent d'altres apartats del Codi tècnic d'edificació (en funció del grau d'exigibilitat d'aquestes, qualificat i avaluat mitjançant informes tècnics i actes d'inspecció): fins a un màxim de 50 punts.  
c) Aportació de l'entitat per al finançament de les obres, d'acord amb el barem establit en la corresponent convocatòria: fins a un màxim de 20 punts.  
d) Interés social: l'impacte de la reforma en les condicions funcionals del centre (en funció del grau de justificació d'aquesta, necessitat, demanda i repercussió en els usuaris): fins a un màxim de 20 punts.  
  
e) Altres criteris funcionals o clàusules socials: fins a un màxim de 10 punts:  
2. L'ordre de prelació per a la concessió de subvencions es determinarà en funció de la puntuació obtinguda per les sol·licituds. No es podrà concedir una subvenció a les sol·licituds que no obtinguen la puntuació mínima de 40 punts. La quantia de la subvenció no podrà superar en cap cas el 80 % de la quantia del projecte per al qual se sol·licita la subvenció.  
3. En tot cas, la quantificació de les subvencions per a obres s'adequarà als costos de les obres i instal·lacions, d'acord amb els preus en vigor fixats per l'Institut Valencià de l'Edificació o, a falta d'això, per l'organisme que tinga atribuïdes competències en aquesta matèria. Respecte als materials i instal·lacions per als quals se sol·licita subvenció, respondran a qualitats mitjanes segons mercat.  
  
Article 46. Despeses subvencionables  
1. Es considera com a despesa subvencionable:  
a) En adquisició d'equipament i vehicles, aquelles despeses necessàries per a l'adquisició d'equipaments o vehicles que garantisca l'adequada prestació de serveis en centres d'atenció a persones amb diversitat funcional, d'acord amb la seua tipologia.  
b) En obres d'adequació i reforma, seran subvencionables les obres de millora, modernització, adaptació, adequació o reparació que siguen necessàries per a l'adequada habitabilitat de l'immoble i les instal·lacions en què radique el centre.  
2. Els elements incorporats, com ara mobiliari, vehicles o reformes, es destinaran exclusivament al centre d'atenció social per al qual es concedeix la subvenció.  
   
Article 47. Pagament de la subvenció  
1. Els pagaments de la subvenció per a l'adquisició d'equipament o de vehicles de transport col·lectiu adaptats s'efectuaran contra la presentació de factures acreditatives de la despesa realitzada.  
2. Els pagaments de la subvenció per a obres d'adequació i reforma que no requerisquen projecte tècnic s'efectuaran contra la presentació de factures acreditatives de la despesa realitzada i dels justificants de compliment d'obligacions específiques que puga establir la convocatòria.  
3. Els pagaments de la subvenció per a obres d'adequació i reforma que requerisquen projecte tècnic s'efectuaran contra el certificat d'obra expedit per un tècnic competent, acompanyat de les factures corresponents, d'acord amb les condicions de finançament establides i de conformitat amb el projecte presentat. Aquests certificats es presentaran per triplicat d'acord amb el model oficial i hauran d'estar aprovats per l'òrgan competent per a la contractació de les obres subvencionades.  
  
  
  
  
TÍTOL III  
Disposicions comunes de gestió econòmica   
i règim sancionador  
  
Article 48. Subcontractació de les activitats subvencionades  
1. En el supòsit de subvencions a entitats per al manteniment de centres d'atenció social i el desenvolupament de programes i serveis de promoció d'autonomia personal, el beneficiari podrà subcontractar parcialment l'activitat fins a un percentatge que no excedisca el 40 % de l'import de l'activitat subvencionada per al manteniment de centres i el 50 % de l'import de l'activitat subvencionada per a l'execució del programa o servei. No obstant això, sempre que la subvenció estiga dirigida a una entitat local, aquesta podrà subcontractar el 100 % de l'import total de la subvenció per a la realització de l'activitat.  
2. Poden subcontractar-se amb tercers aquelles activitats que corresponguen a prestació de serveis professionals que no requerisquen exclusivitat o que tinguen naturalesa de serveis generals (servei de manutenció, de cuina, neteja o consideració anàloga), que siguen necessaris per a cobrir les necessitats d'atenció integral i/o execució del programa.  
  
3. Quan l'activitat concertada amb tercers excedisca el 20 % de l'import de la subvenció i aquest import siga superior a 60.000 ?, la subcontractació estarà sotmesa al compliment dels requisits següents:  
  
a) Que el contracte es faça per escrit.  
b) Que la subscripció del contracte l'autoritze prèviament l'entitat concedent de la subvenció, abans de la resolució de la concessió, i que el beneficiari aporte, acompanyant la sol·licitud de subvenció, la documentació següent:  
 Documentació tècnica acreditativa de l'especialització del professional o de l'entitat amb què se subcontracta la realització de les activitats específiques.  
 Proposta de contracte de servei, en què conste l'objecte, el contingut i el cost o preu de l'activitat, incloent-hi impostos.  
 Declaració responsable del subcontractista del fet que no es troba incurs en alguna de les prohibicions de l'article 13 de la Llei 38/2003, de 17 de novembre, General de Subvencions.  
4. En tot cas, caldrà ajustar-se al que disposa l'article 29 de la Llei 38/2003, General de Subvencions, per a la subcontractació de les activitats subvencionades pels beneficiaris.  
  
Article 49. Pagament de la subvenció  
1. El pagament de les subvencions i ajudes es realitzarà d'acord amb allò que es dispose per a cada tipus d'ajudes i d'acord amb el que s'estableix en la Llei General de Subvencions i en les següents disposicions comunes.  
2. En tot cas, amb caràcter previ al pagament de la subvenció i als pagaments anticipats, el beneficiari haurà de trobar-se al corrent en el compliment de les seues obligacions tributàries i davant de la Seguretat Social.  
3. Així mateix, constitueix un requisit per al pagament de la subvenció a entitats locals l'acreditació d'estar al corrent en el compliment de l'obligació de retre els comptes anuals davant de la Sindicatura de Comptes, de conformitat amb el que es disposa en l'article 199 de la Llei 8/2010, de 23 de juny, de la Generalitat, de Règim Local de la Comunitat Valenciana, i la normativa aplicable.  
4. Les entitats locals i les entitats sense ànim de lucre queden exonerades de l'obligació de constitució de garanties prèvies per a la realització de pagaments anticipats per desenvolupar projectes o programes en l'àrea d'acció social i atenció sociosanitària, d'acord amb el que disposa l'article 171.5.a) i f) de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
5. En cap cas podran fer-se pagaments anticipats a les persones beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en aquest haja adquirit l'eficàcia un conveni, estiguen subjectes a una intervenció judicial o hagen sigut inhabilitades d'acord amb la llei concursal sense que haja conclòs el període d'inhabilitació fixat en la sentència de qualificació del concurs.  
  
Article 50. Termini i forma de justificació de les ajudes  
1. La justificació de la subvenció es farà per mitjà de la presentació davant de la direcció territorial de la Conselleria de la documentació necessària per a acreditar la despesa realitzada en el termini que s'establisca o s'especifique en cada convocatòria.  
2. En el cas de les subvencions per a la millora de l'accessibilitat, l'eliminació de barreres arquitectòniques i de la comunicació en els espais i edificis de pública concurrència, així com per al finançament de projectes d'inversió en equipament i obres en centres d'atenció a persones amb diversitat funcional, la justificació de la subvenció es realitzarà davant de la direcció general competent en matèria de diversitat funcional, sempre que s'establisca o s'especifique en la convocatòria corresponent.  
3. Les factures acreditatives de les despeses realitzades hauran de complir els requisits establits en el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i se n'hauran de presentar originals o còpies compulsades.  
Abans de fotocopiar-los, el servei corresponent haurà de marcar els originals amb un segell o una diligència en què s'indique el número d'expedient per a la justificació del qual han sigut presentats i, si és el cas, el percentatge de finançament que depén de la Generalitat.  
  
4. En el cas de les entitats locals, les factures podran ser substituïdes per un certificat de l'interventor local en què consten les quantitats aplicades a l'objecte de la subvenció amb el detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació d?«obligacions reconegudes» i així haurà de fer-se constar  
 en el certificat.  
  
Article 51. Pla de control  
1. La comprovació material de la realització efectiva de l'activitat subvencionada es realitzarà per mitjà del corresponent pla de control que desenrotlle l'òrgan gestor de les ajudes.  
2. El tipus de control serà administratiu, sobre la totalitat o una mostra d'ajudes concedides en cada convocatòria, segons s'establisca en la convocatòria.  
3. El control de la despesa objecte de les ajudes i subvencions mencionades correspon amb caràcter general a les direccions territorials de la conselleria competent en matèria de diversitat funcional.  
S'exceptua del que preveu l'apartat anterior el control establit per a les subvencions per a la millora de les condicions d'accessibilitat al medi físic, projectes d'inversió (equipament i obres) i el desenvolupament de programes de promoció de l'autonomia personal d'àmbit autonòmic, que es reserven a la direcció general competent en matèria de diversitat funcional.  
4. Els beneficiaris entregaran, a requeriment de l'òrgan encarregat del control i la comprovació de la despesa, la documentació corresponent segons el tipus d'ajuda o subvenció i la necessària per a justificar les condicions i la quantia de la despesa efectuada.  
5. En el cas de les entitat titulars de centres, gestores de programes o proveïdores d'atenció residencial, hauran de formalitzar els documents de seguiment tècnic i financers elaborats per la direcció general competent en matèria de diversitat funcional, i assumir les actuacions de control financer que corresponguen a la Intervenció General de la Generalitat en relació amb la subvenció.  
  
Article 52. Tipus de control a efectuar en les ajudes i subvencions  
1. En subvencions per al manteniment de centres d'atenció social i per al desenvolupament de programes de promoció d'autonomia personal de persones amb diversitat funcional, es realitzarà:  
a) Control administratiu: del compliment dels requisits i les obligacions específiques establides al llarg de l'exercici o del termini d'execució del programa.  
b) Control de qualitat a posteriori: l'entitat titular del centre o gestora del programa haurà d'aportar, al final de l'exercici o del termini d'execució del programa, una memòria amb totes les despeses i les activitats realitzades.  
2. En ajudes personals per a la promoció de l'autonomia personal, es realitzarà:  
a) Control administratiu: control previ de la idoneïtat de l'actuació o ajuda sol·licitada per a cobrir la necessitat que planteja el sol·licitant i comprovació i control de la despesa efectivament realitzada.  
b) Control específic en ajudes tècniques i productes de suport: que l'interessat no haja percebut l'ajuda amb el mateix objecte en els últims cinc anys, llevat que es justifique la necessitat de renovació, ni tinga dret a percebre l'ajuda tècnica sanitària per la conselleria competent en matèria de sanitat, amb càrrec a la prestació sanitària i el catàleg general ortoprotètic.  
c) Control específic en ajudes d'adaptació de vehicles: que el beneficiari tinga reflectida l'adaptació objecte de subvenció en la documentació tècnica del vehicle o permís de circulació.  
d) Control específic en ajudes per a l'eliminació de barreres arquitectòniques i adaptació en la llar: que el beneficiari tinga incorporades la millora o l'obra realitzada en el seu habitatge, a través d'un mostreig i visites de supervisió.  
e) Control específic de les ajudes de transport per a l'assistència a tractaments i centres assistencials: el certificat d'assistència pel període per al qual es concedeix l'ajuda i, si és el cas, visites de supervisió, a través d'un mostreig aleatori, al centre o servei assistencial a què acudeix l'usuari.  
3. En ajudes personals per a l'atenció especialitzada residencial de persones amb diversitat funcional, es realitzarà:  
Control administratiu: control previ d'idoneïtat, del compliment de tots els requisits i de la necessitat d'ajuda per mitjà dels informes corresponents.  
4. En subvencions per a la millora de les condicions d'accessibilitat al medi físic, es realitzarà:  
Control específic: l'entitat estarà obligada a reproduir gràficament la instal·lació, l'equipament o l'obra realitzada, amb un reportatge gràfic que servisca com a comprovació de l'execució i la incorporació a l'immoble o l'espai públic, abans que l'Administració li l'abone.  
  
5. En subvencions per a finançar projectes d'inversions, es realitzarà:  
a) Control específic de les subvencions per a l'adquisició d'equipament: comunicant-ho a través d'una declaració responsable del representant legal de l'entitat que indique la data d'instal·lació, acompanyada d'un document fotogràfic i d'un pla de localització o ubicació en el centre.  
b) Control específic de les subvencions d'obres d'adequació i reforma que requerisquen projecte tècnic: per mitjà de liquidació i el certificat final d'obres, que serà supervisat per l'Oficina de Projectes i Obres de la Conselleria, d'acord amb el projecte tècnic.  
c) Control a posteriori: en el cas subvencions de reformes per ampliació de centres, presentació del certificat del Registre de la Propietat que acredite la inscripció de l'ampliació, en el procediment de modificació substancial, en el termini màxim de sis mesos des de la finalització de les obres.  
  
Article 53. Reintegrament i minoració de les ajudes  
1. Serà procedent el reintegrament de les ajudes concedides o la seua minoració, amb el reembossament de les quantitats percebudes i l'exigència dels interessos de demora des del moment del pagament de la subvenció, per l'incompliment de les obligacions i dels requisits que s'estableixen en la present ordre, així com en els supòsits de causes de reintegrament que estableix l'article 37 de la Llei General de Subvencions.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. La tramitació del procediment garantirà l'audiència a l'interessat. Es podrà prescindir del tràmit d'audiència quan el sol·licitant renuncie a la subvenció i no figuren en el procediment, ni siguen tinguts en compte en la resolució, altres fets ni altres al·legacions o proves que les presentades per l'interessat.  
4. El termini màxim per a resoldre i notificar la resolució procedent serà de dotze mesos a comptar de l'inici de l'expedient de declaració de pèrdua de dret o de minoració.  
5. La resolució d'aquest procediment posarà fi a la via administrativa i en contra s'hi podrà interposar un recurs contenciós administratiu en el termini de dos mesos a comptar de l'endemà de ser notificada, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa  
  
  
Article 54. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que s'estableix en el títol IV de la Llei 38/2003, de 17 de novembre, General de Subvencions, a aquells subjectes beneficiaris de subvencions que en siguen responsables, els quals seran sancionats d'acord amb el que es disposa en el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i, amb caràcter procedimental, en el títol IX de la Llei 30/1992, de 26 de novembre, i en el Reial Decret 1398/1993, de 4 d'agost, pel qual s'aprova el Reglament del procediment per a l'exercici de la potestat sancionadora.  
  
  
DISPOSICIONS ADDICIONALS  
  
Primera. Requisits dels centres d'atenció a persones amb diversitat funcional  
Als efectes de les presents bases reguladores i del que estableix la Llei 39/2006, de 14 de desembre, de promoció de l'autonomia personal i atenció a les Persones en Situació de Dependència, tindran la condició de centres acreditats els centres d'atenció ambulatòria, diürna i residencial de les entitats sense ànim de lucre destinats a persones amb discapacitat, autoritzats per a la prestació de serveis, que complisquen els requisits i els criteris establits per la Llei 11/2003, de 10 d'abril, de la Generalitat, sobre l'estatut de les persones amb discapacitat; el Decret 91/2002, de 30 de maig, del Govern Valencià, sobre registre dels titulars d'activitats d'acció social, i de registre i autorització de funcionament dels serveis i centres d'acció Social a la Comunitat Valenciana, i la normativa vigent.  
  
  
Segona. Informació i publicitat de les subvencions concedides  
1. Les subvencions atorgades a l'empara d'aquesta ordre i de l'oportuna resolució de convocatòria per al manteniment dels centres, per al desenvolupament de programes de promoció de l'autonomia personal, i per al foment i la millora de les condicions d'accessibilitat i finançament de projectes d'inversió en equipament i obres, seran publicades en el Diari Oficial de la Comunitat Valenciana mitjançant una resolució de la persona titular de la direcció general competent en matèria de diversitat funcional, per delegació de la persona titular de la Conselleria d'Igualtat i Polítiques Inclusives, amb la indicació del beneficiari, la quantitat concedida, la finalitat de la subvenció i el crèdit pressupostari a què s'han assignat.  
2. Així mateix, es farà publicitat, si és el cas, en el portal web de la Conselleria, de les subvencions concedides, i en aquesta informació s'inclourà un resum estadístic de les ajudes de caràcter personal, amb el nombre de beneficiaris d'acord amb la finalitat de la subvenció i la quantitat global concedida per a cada una de les modalitats d'ajuda.  
  
  
DISPOSICIONS FINALS  
  
Primera. Dret supletori  
En tot allò que no es regula en la present ordre caldrà ajustar-se al que es disposa en el títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; en els preceptes declarat bàsics de la Llei 38/2003, de 26 de novembre General de subvencions, així com en la resta de normativa estatal i autonòmica aplicable.  
  
Segona. Instruccions  
S'autoritza la persona titular de la direcció general competent en matèria de diversitat funcional per a dictar les instruccions que siguen necessàries per a l'aplicació d'aquesta ordre i de les convocatòries corresponents.  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 20 de gener de 2016  
  
La vicepresidenta del Consell  
 i consellera d'Igualtat i Polítiques Inclusives  
MÓNICA OLTRA JARQUE  
  
  
ANNEX I  
Centres d'atenció social a persones amb diversitat funcional  
  
1. Els centres d'atenció social a les persones amb discapacitat o diversitat funcional que poden concórrer a convocatòries de subvenció per al manteniment, d'acord amb la normativa vigent, són els següents:  
  
a) Centres d'atenció primerenca.  
b) Centres de rehabilitació i integració social per a persones amb malaltia mental crònica (CRIS).  
c) Centres ocupacionals.  
d) Centres de dia.  
e) Residències per a persones amb discapacitat i centres específics per a persones amb malaltia mental crònica (CEMM).  
f) Habitatges tutelats.  
g) Centres d'atenció diürna o residencial per a persones amb discapacitat en situació de dependència, segons el seu tipus de discapacitat.  
2. Els centres d'atenció primerenca hauran de realitzar les activitats i les funcions en règim ambulatori que estableix la normativa vigent per al tractament assistencial i preventiu de xiquets amb problemes de desenvolupament, incloent-hi les següents prestacions i serveis als usuaris:  
Tractament especialitzat (fisioteràpia, logopèdia, estimulació precoç, etc.).  
Suport psicològic.  
Suport i orientació familiar.  
Atenció i seguiment d'acord amb les necessitats particulars.  
Articulació de recursos i de coordinació amb altres dispositius i recursos comunitaris.  
3. Els centres de rehabilitació i integració social (CRIS) de malalts mentals crònics hauran de realitzar les activitats i les funcions en règim ambulatori que estableix la normativa vigent per al tractament assistencial i preventiu de persones adultes amb malaltia mental greu, incloent-hi les següents prestacions i serveis als usuaris:  
  
Desenvolupament de programes d'intervenció i rehabilitació.  
Suport psicològic i intervenció familiar.  
Psicoeducació, promoció de l'autonomia personal i d'hàbits de vida saludable.  
Atenció i seguiment d'acord amb les necessitats particulars.  
Articulació de recursos i coordinació amb altres dispositius i recursos comunitaris.  
4. Els centres ocupacionals hauran de realitzar les activitats i les funcions que estableix la normativa vigent per a la integració sociolaboral i l'atenció integral diürna, incloent-hi les següents prestacions i serveis als usuaris:  
Teràpia ocupacional, a través de tallers ocupacionals prelaborals.  
  
Formació i orientació laboral.  
Activitats de socialització, oci i temps lliure, formació d'hàbits d'autonomia i promoció de l'autonomia personal.  
Suport psicològic i orientació familiar.  
Servei de menjador.  
Servei normalitzat i/o de transport adaptat, sempre que, si és el cas, estiga subvencionat.  
5. Els centres de dia hauran de realitzar les activitats, els programes i les prestacions que estableix la normativa vigent per a oferir atenció integral diürna, incloent-hi les següents prestacions i serveis als usuaris:  
  
Tractament especialitzat, d'acord amb el tipus de discapacitat.  
Cures assistencials, manteniment i promoció de la salut.  
Fisioteràpia, adaptada al programa individualitzat d'atenció.  
Activitats ocupacionals i rehabilitadores.  
Activitats socioculturals i recreatives, de convivència, cooperació i promoció de l'autonomia personal.  
Suport psicològic i orientació familiar  
Servei de menjador.  
Servei de transport especial en centres de dia per a persones amb discapacitat (se n'exclouen els centres de dia per a malalts mentals).  
6. Les residències de discapacitats i els centres específics de malalts mentals hauran de realitzar les activitats, els programes i les prestacions que estableix la normativa vigent per a oferir atenció integral residencial, incloent-hi les següents prestacions i serveis als usuaris:  
  
Prestacions completes d'allotjament i manutenció.  
Tractament especialitzat, d'acord amb el tipus de discapacitat.  
Cures assistencials, manteniment i promoció de la salut.  
Activitats ocupacionals i rehabilitadores.  
Activitats socioculturals i recreatives, de convivència, cooperació i promoció de l'autonomia personal.  
Suport psicològic i orientació familiar  
7. Els habitatges tutelats per a persones amb discapacitat o amb malaltia mental crònica hauran de realitzar les activitats, els programes i les prestacions que estableix la normativa vigent per a oferir atenció integral i/o residencial, incloent-hi les següents prestacions i serveis als usuaris:  
Prestacions d'allotjament i manutenció, amb la participació dels usuaris, en règim parcialment autogestionat.  
Assistència, suport o supervisió, d'acord amb el règim de l'habitatge tutelat.  
Serveis específics de mobilització, atenció social i supervisió en activitats de la vida diària, segons el tipus de discapacitat.  
Activitats de convivència, cooperació i autoajuda, i de suport a la integració en l'entorn comunitari.  
8. Els centres d'atenció diürna o residencial per a persones amb discapacitat en situació de dependència hauran de realitzar les activitats, els programes i les prestacions que estableix la normativa vigent per als usuaris, segons la tipologia de centre, el tipus de discapacitat i l'autorització de funcionament.  
9. Els centres hauran de garantir els mòduls de personal suficients en relació amb les prestacions i el nombre d'usuaris, segons es determina en la tipologia de cada recurs.  
10. Així mateix, hauran de complir el calendari i l'horari d'atenció als usuaris especificat en el pla d'actuació del centre per a l'exercici en què es concedeix l'ajuda, que serà de 365 dies en el cas de centres d'atenció residencial, i com a mínim de 220 dies d'atenció als usuaris en els centres d'atenció diürna o ambulatòria. En aquest cas hauran de presentar l'horari i calendari de dies en què es prestarà el servei com a document obligatori, juntament amb la sol·licitud de subvenció.  
  
  
  
ANNEX II  
Programes i serveis de promoció de l'autonomia per a persones amb diversitat funcional  
  
1. S'entenen per programes de promoció d'autonomia per a persones amb diversitat funcional aquells programes de serveis socials especialitzats per a persones amb discapacitat que, d'acord amb l'article 35.2 de la Llei 5/1997, de 25 de juny, per la qual es regula el sistema de serveis socials a la Comunitat Valenciana:  
a) Afavorisquen la permanència de les persones en el seu medi familiar i habitual.  
b) Potencien l'autonomia personal i fomenten la participació social.  
  
Així mateix, es preveuen els serveis de respir familiar, definits en l'article 35 de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
2. Sense perjuí de la tipologia que s'establisca reglamentàriament, es considera programes i serveis de promoció d'autonomia personal:  
  
a) Programes de convivència, promoció d'oci i temps lliure.  
b) Programes de cooperació social (grups d'autoajuda, programes de transició entre recursos, d'acollida, tornada a casa o evitació de recaigudes, i foment del voluntariat social).  
c) Programes i serveis d'intervenció per a la prevenció i inserció social (promoció, manteniment i recuperació de l'autonomia funcional; estimulació cognitiva i mental; habilitació i teràpia ocupacional).  
  
d) Programes i serveis de respir familiar (suport i intervenció domiciliària i serveis d'estada temporal).  
e) Programes de suport i atenció sociosanitària.  
f) Programes d'ocupació amb suport i de foment de la vida independent.  
g) Programes de col·laboració i dinamització d'entitats tutelars, i serveis per a la promoció de l'autonomia personal de persones amb capacitat limitada judicialment.  
h) Programes de teràpia assistida amb animals de companyia i altres programes d'innovació social.  
3. Així mateix, es consideraran assimilats a aquesta línia d'actuació com a objecte de subvenció:  
a) Programes d'activitats formatives, especialment les de foment de l'alfabetització digital i l'ús de les noves tecnologies per les persones amb diversitat funcional.  
b) Plans d'actuació per a realitzar activitats d'investigació social, campanyes de sensibilització i difusió de la realitat que presenta el sector social de les persones amb diversitat funcional.  
  
  
ANNEX III  
Ajudes tècniques i productes de suport  
  
Constitueixen ajudes tècniques i productes de suport, que poden ser objecte d'ajuda per a l'adquisició i la consideració com a despesa subvencionable:  
1. Ajudes per a caminar manejades amb un braç (bastons i crosses) o ambdós braços (caminadors).  
2. Ajudes d'orientació, incloent-hi bastons tàctils i ajudes electròniques.  
3. Bipedestadors, plans inclinables i aparells de verticalització.  
4. Cadires de rodes controlades per assistent i cadires de passeig de xiquets.  
5. Cadires de rodes bimanuals impulsades per les rodes posteriors.  
6. Cadires de rodes amb motor elèctric i direcció manual.  
7. Cadires de rodes amb motor elèctric i direcció elèctrica.  
8. Accessoris per a cadires de rodes.  
9. Ajudes per a la transferència i per a girar: taules, estores, discos, etc.  
10. Ajudes per a l'elevació i el trasllat: grues fixes, amb rodes i els seus accessoris i seients de trasllat manual.  
11. Taula i mobiliari per a asseure's, incloent-hi cadires i butaques especials i les seues adaptacions.  
12. Llits, incloent-hi llits especials, accessoris i adaptacions.  
13. Dispositius de suport per a manipular, fixar i arribar a objectes i sistemes de control de l'entorn.  
14. Passamans i baranes de suport, barres i reposabraços de suport.  
  
15. Dispositius per a obrir i tancar les portes, les finestres i les cortines.  
16. Plataformes elevadores, erugues per a escales i pujaescales.  
17. Ajudes per a rampes portàtils o fixes.  
18. Ajudes òptiques, electroòptiques i de suport per a la lectura.  
19. Telèfons i ajudes per a telefonar.  
20. Ajudes per a audició (audiòfons i sistemes d'audició).  
21. Ajudes per a funcions de neteja, incloent-hi inodors especials, adaptacions per al vàter, inodors portàtils i cadires especials.  
22. Ajudes per a llavar-se, banyar-se i dutxar-se, incloent-hi banyeres especials i seients i cadires de banyera i dutxa.  
23. Ajudes per a menjar i beure, incloent-hi coberts, gots i plats especials.


Còpia Permalink ELI